Flyet som forsvant

***Flyet som forsvant*** (originaltittel: *The Flight of the Phoenix*) er en amerikansk drama- og eventyrfilm fra 1965 regissert av Robert Aldrich. Filmen handler om en gruppe menn som må kjempe sin livs kamp når flyet deres krasjlander i Sahara. En av dem får en ide om å bygge et nytt fly ut av restene av det som styrtet. Dette bidrar til å gi de andre et håp om å komme derfra i live. De ledende rollene spilles av James Stewart, Richard Attenborough, Hardy Krüger, Peter Finch, Ernest Borgnine, Ian Bannen, Ronald Fraser, Christian Marquand, Dan Duryea og George Kennedy. Den er basert på Elleston Trevors roman *The Flight of the Phoenix* fra 1964. 

Filmen ble godt mottatt av kritikerne og ble nominert til to Oscar og tre Golden Globes. Den ble derimot ingen publikumssuksess. 

I 2004 kom en nyinnspilling med Dennis Quaid i hovedrollen.

## Handling

Filmen handler om en gruppe mennesker på et fly som må nødlande i Sahara-ørkenen, hundrevis av kilometer til nærmeste oase. Sjansen for at de skal bli funnet før vannreservene går tomme er minimale. To av passasjerene dør under styrten og en er hardt såret. De andre ti må kjempe for livet for å overleve tørsten og desperasjonen. Etter et par dager får en tysk ingeniør en idé om å benytte deler av vraket til å sette sammen et nytt fly. Til tross fra en del motstand går gruppen etterhvert med på å forsøke prosjektet. Det oppstår imidlertid en konflikt mellom ingeniøren og piloten. Situasjonen vanskeliggjøres ytterligere da noen berbere slår opp leir i nærheten. Etterhvert begynner flyet å ta form og en av de overlevende maler navnet "The Phoenix" (Fugl Føniks) på skroget.

## Om filmen
### Anmelderne
*Flyet som forsvant* ble godt mottatt av anmelderne, noe som gjenspeiles i at den har fått så mye som 86 % på Rotten Tomatoes. Den amerikanske filmanmelderen Leonard Maltin gav den 3,5 av 4 stjerner. 

Aftenpostens anmelder gav særlig mye ros og skrev at «Det som interesserer er situasjonen som de ni mennene er havnet i, deres forhold til hverandre og virkningene av et stadig hardere nervepress». VGs anmelder gav den terningkast tre.
### Popularitet og økonomi
Til tross for et imponerende rollegalleri og gode omtaler ble den ingen publikumssuksess.

Produksjonskostnadene var på mellom 3,8 og 5,4 millioner dollar.

### Innspilling
Filmen ble innspilt i Imperial County, California og i Yuma, Arizona. Opptakene ble gjort i løpet av våren og sommeren 1965. 

Stuntmannen Paul Mantz døde under innspillingen.

### Annet
Filmen ble satt opp på norske kinoer sommeren 1966. Den ble sendt som Mandagsfilm på NRK i 1979.

## Rollebesetning

* James Stewart som Pilot Frank Towns
* Richard Attenborough som Navigatør Lew Moran
* Hardy Krüger som Ingeniør Heinrich Dorfmann
* Peter Finch som Kaptein Harris
* Ronald Fraser som Sersjant Watson
* Ernest Borgnine som Trucker Cobb, en oljearbeider
* Ian Bannen som "Ratbags" Crow, en oljearbeider
* Christian Marquand som Dr. Renaud
* Dan Duryea som Standish
* George Kennedy som Mike Bellamy
* Gabriele Tinti som Gabriel, en oljearbeider
* Alex Montoya som Carlos, en oljearbeider
* Peter Bravos som Tasso
* William Aldrich som Bill
* Barrie Chase som Farida
* Stanley Ralph Ross som Arabisk sanger

## Referanser


## Eksterne lenker
*